
Ministru kabineta rīkojums Nr. 874
Rīgā 2023. gada 14. decembrī (prot. Nr. 61 31. §)
Par apropriācijas pārdali
· 1. Atļaut Iekšlietu ministrijai pārdalīt finansējumu 425 624 euro apmērā, tai skaitā:
· 1.1. lai Iekšlietu ministrijas padotības iestādēm saistībā ar Ministru kabineta 2023. gada 10. augusta rīkojuma Nr. 514 "Par pastiprināta robežapsardzības sistēmas darbības režīma izsludināšanu" izpildei nepieciešamo pasākumu īstenošanu segtu izdevumus laikposmam no 2023. gada 1. oktobra līdz 2023. gada 31. oktobrim, atsevišķus izdevumus – laikposmam no 2023. gada 1. septembra līdz 2023. gada 30. septembrim un no 2023. gada 1. novembra līdz 2023. gada 15. novembrim – 398 024 euro apmērā, tai skaitā:
· 1.1.1. budžeta programmā 10.00.00 "Valsts robežsardzes darbība" samazināt finansējumu 2022.–2024. gada prioritārā pasākuma "Amatpersonu ar speciālajām dienesta pakāpēm kapacitātes stiprināšana (robežpiemaksa, izmeklētāju atlīdzība, mēnešalgu izlīdzināšana)" apakšpasākumam "Speciālā piemaksa par robežkontroles mobilitāti un stiprināšanu" 70 261 euro apmērā un palielināt finansējumu 70 261 euro apmērā citiem atlīdzības veidiem, lai Valsts robežsardzes un Valsts robežsardzes koledžas amatpersonām ar speciālajām dienesta pakāpēm (turpmāk – amatpersonas) izmaksātu piemaksas par darbu paaugstināta riska un slodzes apstākļos, kā arī lai kompensētu papildu izdevumus (vidējās izpeļņas pieaugums), kas rodas, nosakot piemaksas;
· 1.1.2. budžeta apakšprogrammā 11.01.00 "Pilsonības un migrācijas lietu pārvalde" samazināt finansējumu 2023.–2025. gada prioritārajam pasākumam "Eiropas Savienības pastāvīgā iedzīvotāja statusa piešķiršana Krievijas Federācijas pilsoņiem, kuri apliecinājuši valsts valodas prasmes", 327 763 euro apmērā un palielināt finansējumu:
· 1.1.2.1. citiem atlīdzības veidiem un sociālajiem pabalstiem 71 094 euro apmērā, lai Pilsonības un migrācijas lietu pārvaldes nodarbinātajiem samaksātu par virsstundu darbu, izmaksātu piemaksas par nozīmīgu ieguldījumu iestādes stratēģisko mērķu sasniegšanā, kompensētu papildu izdevumus (vidējās izpeļņas pieaugums), kas rodas, nosakot samaksu par virsstundu darbu un piemaksas, kā arī lai segtu patvēruma meklētāju uztura un dienas naudai paredzētos izdevumus;
· 1.1.2.2. budžeta apakšprogrammā 06.01.00 "Valsts policija" 149 125 euro apmērā, lai Valsts policijas amatpersonām izmaksātu piemaksas par nakts darbu, par darbu paaugstināta riska un slodzes apstākļos, kompensētu papildu izdevumus (vidējās izpeļņas pieaugums), kas rodas, nosakot piemaksas, segtu izdevumus par komandējumiem (atbilstoši komandējumu laikam), ēdināšanu, pārtiku, izdevumus par degvielas iegādi un citus izdevumus (atlīdzība, preces un pakalpojumi);
· 1.1.2.3. budžeta programmā 09.00.00 "Valsts drošības dienesta darbība" 15 736 euro apmērā, lai segtu Valsts drošības dienesta izdevumus;
· 1.1.2.4. budžeta programmā 10.00.00 "Valsts robežsardzes darbība" 91 808 euro apmērā, lai Valsts robežsardzes amatpersonām izmaksātu piemaksas par nozīmīgu ieguldījumu attiecīgās institūcijas stratēģisko mērķu sasniegšanā, kompensētu papildu izdevumus (vidējās izpeļņas pieaugums), kas rodas, nosakot piemaksas, kā arī lai segtu izdevumus, kas saistīti ar Lietuvas Republikas un Igaunijas Republikas robežsargu iesaisti Latvijas Republikas–Baltkrievijas Republikas valsts robežas nelikumīgās šķērsošanas un tās mēģinājumu novēršanā (atlīdzība, preces un pakalpojumi);
· 1.2. lai Valsts drošības dienestam segtu izdevumus saistībā ar Valsts un pašvaldību institūciju amatpersonu un darbinieku atlīdzības likuma 19. panta 2.1 daļas piemērošanu, budžeta apakšprogrammā 11.01.00 "Pilsonības un migrācijas lietu pārvalde" samazināt finansējumu 2023.–2025. gada prioritārajam pasākumam "Eiropas Savienības pastāvīgā iedzīvotāja statusa piešķiršana Krievijas Federācijas pilsoņiem, kuri apliecinājuši valsts valodas prasmes" 27 600 euro apmērā un palielināt finansējumu budžeta programmā 09.00.00 "Valsts drošības dienesta darbība" 27 600 euro apmērā.
· 2. Iekšlietu ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu valsts budžeta apropriācijas pārdalei atbilstoši šā rīkojuma 1. punktam.
· 3. Finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par šā rīkojuma 1. punktā minēto apropriācijas pārdali un, ja Saeimas Budžeta un finanšu (nodokļu) komisija piecu darbdienu laikā pēc attiecīgās informācijas saņemšanas nav izteikusi iebildumus, veikt apropriācijas pārdali.

	Ministru prezidente
	(paraksts*)
	E. Siliņa

	Iekšlietu ministrs
	(paraksts**)
	R. Kozlovskis


* Dokuments ir parakstīts ar drošu elektronisko parakstu
** Dokuments ir parakstīts ar TAP portāla elektroniskās parakstīšanas rīku

